Informatīvais ziņojums

**“Par nepieciešamo papildu finansējumu sabiedriskā transporta pakalpojumu sniegšanai 2021.gadā”**

Lai atbilstoši Sabiedriskā transporta pakalpojumu likumā noteiktajam nodrošinātu iedzīvotājiem pieejamus sabiedriskā transporta pakalpojumus, VSIA “Autotransporta direkcija” (turpmāk – Autotransporta direkcija) organizē sabiedriskā transporta pakalpojumus reģionālās nozīmes maršrutos, kā arī nodrošina sabiedriskajam transportam no valsts budžeta iedalīto finanšu līdzekļu administrēšanu un piešķiršanu sabiedriskā transporta pakalpojumu sniedzējiem (2020.gadā darbojas 26 pārvadātāji, ar kuriem noslēgti 52 līgumi par pasažieru pārvadājumiem ar autobusiem, un divi pārvadātāji, kas veic pasažieru pārvadājumus pa dzelzceļu) un republikas pilsētu pašvaldībām par pārvadājumiem, kas ir ārpus pilsētas administratīvās teritorijas, ja maršruta daļa ir vairāk kā 30% no kopējā maršruta garuma, un par personām ar invaliditāti pārvadāšanu. Atbilstoši Sabiedriskā transporta pakalpojumu likumā noteiktajam iedzīvotājiem pieejami un iedzīvotāju pieprasījumam atbilstoši sabiedriskā transporta pakalpojumi tiek sniegti reģionālās nozīmes maršrutu tīklā, kura apjoms 2020.gadā bija paredzēts 84,74 milj. km.

Pamatojoties uz Sabiedriskā transporta pakalpojumu likumu un saskaņā ar Ministru kabineta 2015.gada 28.jūlija noteikumu Nr.435 “Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu” (turpmāk – Ministru kabineta noteikumi Nr.435) 2.1.apakšpunktu, sabiedriskā transporta pakalpojumu sniedzējiem kompensē zaudējumus, kas radušies, ja ar sabiedriskā transporta pakalpojumu pasūtījuma līguma izpildi saistītās nepieciešamās izmaksas pārsniedz gūtos ieņēmumus.

Sabiedriskā transporta pakalpojumu pasūtījuma līgumi reģionālās nozīmes autobusu maršrutos, kuri lielākoties tika slēgti 2009.gadā bija spēkā līdz 2020. gada 31. decembrim. Vismaz 57% no visiem noslēgtajiem sabiedriskā transporta pakalpojumu līgumiem reģionālās nozīmes pārvadājumos ir slēgti uz koncesijas nosacījumiem, līdz ar to minētajos līgumos kompensējamie zaudējumi (starpība starp faktiskajām izmaksām un ieņēmumiem) ir atkarīgi no ekonomikas svārstību rezultāta.

2020.gadā valsts budžeta programmā 31.00.00 “Sabiedriskais transports” bija izveidota apakšprogramma 31.06.00 “Dotācija zaudējumu segšanai sabiedriskā transporta pakalpojumu sniedzējiem” (turpmāk – apakšprogramma 31.06.00) un apakšprogramma 31.07.00 “Dotācija sabiedriskā transporta pakalpojumu sniedzējiem ar braukšanas maksas atvieglojumiem saistīto zaudējumu segšanai” (turpmāk – apakšprogramma 31.07.00), no kurām Satiksmes ministrija atbilstoši finansēšanas plānam un Sabiedriskā transporta padomes lēmumiem katru mēnesi pārskaitīja finansējumu pārvadātājiem un vienu reizi ceturksnī – republikas pilsētu pašvaldībām.

Sākot ar 2021.gadu, apakšprogramma 31.07.00 atsevišķi nepastāv, jo tā ir apvienota ar apakšprogrammu 31.06.00, kurā tiek plānots finansējums zaudējumu segšanai sabiedriskā transporta pakalpojumu sniedzējiem, t.sk. ar braukšanas maksas atvieglojumiem saistīto zaudējumu segšanai.

Atbilstoši Ministru kabineta noteikumu Nr.435 17.punktā noteiktajam, ja gadskārtējā valsts budžeta likumā piešķirtie valsts budžeta līdzekļi nav pietiekami sabiedriskā transporta pakalpojumu sniegšanā radušos zaudējumu segšanai, Sabiedriskā transporta padome pārskata:

1) plānotā reģionālās nozīmes maršrutu tīkla apjomus nākamajam gadam (kilometrus);

2) plānotos tarifus nākamajam gadam (braukšanas maksu);

3) sabiedriskā transporta pakalpojumu pasūtījuma līgumos un normatīvajos aktos paredzētās, bet ieviešanas termiņus nesasniegušās kvalitātes prasības sabiedriskā transporta pakalpojumam.

Saskaņā ar Ministru kabineta noteikumu Nr.435 18.punktu, ja pēc minēto pasākumu veikšanas Satiksmes ministrijas valsts budžeta programmā 31.00.00 “Sabiedriskais transports” nepietiek līdzekļu, lai pilnībā kompensētu zaudējumus un izdevumus, par nepieciešamo reģionālās nozīmes maršrutu tīkla apjomu, finansējuma apmēru un finansējuma avotu lemj Ministru kabinets.

Ņemot vērā iepriekšminēto, Satiksmes ministrija sadarbībā ar Autotransporta direkciju ir sagatavojusi informatīvo ziņojumu ar lūgumu piešķirt papildu finansējumu, lai pilnībā norēķinātos par sabiedriskā transporta pakalpojumiem 2020.gadā, kā arī daļēji segtu radušos zaudējumus 2021.gadā, ievērojot Covid-19 pandēmijas apkarošanas ietekmi uz sabiedriskā transporta pakalpojuma nozari.

1. **Valsts budžeta finansējums sabiedriskā transporta pakalpojumu sniegšanai 2020.gadā**

Sabiedriskā transporta pakalpojumu nodrošināšanai reģionālās nozīmes pārvadājumos ar autobusiem, reģionālās nozīmes pārvadājumos ar vilcieniem, un republikas pilsētām pārvadājumos maršrutu daļā, kas ir ārpus pilsētas administratīvās teritorijas, ja šī maršruta daļa ir vairāk kā 30% no kopējā maršruta garuma, un personu ar invaliditāti pārvadāšanu, – atbilstoši likumam “Par valsts budžetu 2020.gadam” valsts budžeta programmā 31.00.00 “Sabiedriskais transports” apakšprogrammā 31.06.00 un apakšprogrammā 31.07.00 bija paredzēts finansējums – attiecīgi 40 953 076 *euro* un 20 650 442 *euro*.

Vienlaikus saskaņā ar Likuma par budžetu un finanšu vadību 9.panta trīspadsmitās daļas 1.punktu, Ministru kabineta 2018.gada 17.jūlija noteikumiem Nr.421 “Kārtība, kādā veic gadskārtējā valsts budžeta likumā noteiktās apropriācijas izmaiņas” un Ministru kabineta 2020.gada 22.septembra rīkojumu Nr. 537 “Par apropriācijas pārdali” ir apstiprināta apakšprogrammā 31.07.00 EKK 7460 “Pārējie valsts budžeta uzturēšanas izdevumu transferti pašvaldībām” plānoto neapgūto valsts budžeta līdzekļu 3 077 517 *euro*  apropriācijas pārdale uz apakšprogrammu 31.06.00, kā rezultātā kopējais 2020.gadā finansējums apakšprogrammā 31.06.00 bija 44 030 593 *euro* un attiecīgi apakšprogrammā 31.07.00 – 17 572 925 *euro*.

**Ārkārtējās situācijas apstākļos un pārvietošanās ierobežojumu rezultātā radītā finansiālā ietekme**

Ievērojot ar Ministru kabineta 2020.gada 12.marta rīkojumu Nr.103 “Par ārkārtējās situācijas izsludināšanu” izsludināto ārkārtējās situācijas stāvokli no 2020. gada 12. marta līdz 9.jūnijam un ar Ministru kabineta 2020.gada 6.novembra rīkojumu Nr.655 “Par ārkārtējās situācijas izsludināšanu” izsludināto atkārtoto ārkārtējās situācijas stāvokli no 2020.gada 9.novembra, un ārkārtējās situācijas laikā noteiktos ierobežojošos pasākumus vīrusa infekcijas Covid-19 izplatības ierobežošanai, salīdzinot 2020.gada 12 mēnešu rezultātus ar tādu pašu periodu pērn, vērojams būtisks pasažieru skaita samazinājums.

Reģionālajos pārvadājumos ar autobusiem pasažieru skaits 2020.gada 12 mēnešos salīdzinājumā ar 2019.gada 12 mēnešiem mazinājies par 31,66%, bet vilcienu satiksmē par 30,37%.

|  |  |
| --- | --- |
|  |  |

Attēls Nr.1

Pārvadāto pasažieru skaits 2019. un 2020.gada 12 mēnešos, milj. braucienu

Balstoties uz apzināto informāciju no pārvadātājiem, ir secināms, ka 2020.gadā biļešu ieņēmumu samazinājums pārvadājumos ar autobusiem ir 11,8 milj. *euro* un pārvadājumos ar vilcieniem - 5,2 milj. *euro*, salīdzinot ar 2019.gadu.

Ņemot vērā pieaugošo zaudējumu apmēru sakarā ar ieņēmumu sarukumu, 2020.gada augustā saskaņā ar Ministru kabineta 2020.gada 15.jūlija rīkojumu Nr.381 “Par finanšu līdzekļu piešķiršanu no valsts budžeta programmas 02.00.00 “Līdzekļi neparedzētiem gadījumiem”” un Finanšu ministrijas 2020.gada 7.augusta rīkojumu Nr. 289 “Par līdzekļu piešķiršanu” Satiksmes ministrijai no valsts budžeta programmas 02.00.00 “Līdzekļi neparedzētiem gadījumiem” tika piešķirts finansējums 6 341 758 *euro*, t.sk. 6 325 393 *euro*, lai kompensētu zaudējumus, kas radušies reģionālās nozīmes pārvadājumos ar autobusiem un vilcieniem sakarā ar Covid-19 izplatības ierobežošanai noteiktajiem drošības un sociālās distancēšanās pasākumiem sabiedriskajā transportā ārkārtējās situācijas laikā no 2020.gada 13.marta līdz 9.jūnijam, kā arī ārkārtējās situācijas seku mazināšanai, un 16 365 *euro*, lai kompensētu Autotransporta direkcija izdevumus saistībā ar pasažieru pārvadājumu pakalpojuma nodrošināšanu personām, kas ierodas no ārvalstīm ar repatriācijas reisiem.

Savukārt saskaņā ar Ministru kabineta 2020.gada 24.novembra rīkojumu Nr.669 “Par finanšu līdzekļu piešķiršanu no valsts budžeta programmas 02.00.00 “Līdzekļi neparedzētiem gadījumiem”” un Finanšu ministrijas 2020.gada 30.novembra rīkojumu Nr.498 “Par līdzekļu piešķiršanu” sakarā ar pieaugošo zaudējumu apjomu 2020.gadā sabiedriskā transporta pakalpojumu nodrošināšanai papildu piešķirts finansējums 18 174 612 *euro*, tai skaitā 9 355 197 *euro* par Covid-19 infekcijas izplatības mazināšanu un pasažieru skaita mazināšanos ierobežojošo pasākumu seku rezultātā .

Tabula Nr.1

**2020.gadā izlietotais finansējums sabiedriskā**

**transporta pakalpojumu nodrošināšanai, *euro***

|  |  |  |  |  |  |  |
| --- | --- | --- | --- | --- | --- | --- |
| **Pārvadājumu veids** | **31.06.00 apakšprogramma** | **31.07.00 apakšprogramma** | **Norēķini par nesegtajiem zaudējumiem iepriekšējos periodos no 31.06.00 un 31.07.00 apakšprogrammas (2019.gadu)** | **Papildu finansējums (*Līdzekļi neparedzētiem gadījumiem MK 15.07.2020. rīkojums Nr.381)*** | **Papildu finansējums (*Līdzekļi neparedzētiem gadījumiem MK 24.11.2020. rīkojums Nr.669)*** | **Kopā pārskaitīts** |
| Reģionālās nozīmes pārvadājumi ar autobusiem | 33 192 189,48 | 6 853 287,80 | 675 818,52 | 3 335 346 | 11 798 402 | **55 855 043,80** |
| Reģionālās nozīmes pārvadājumi pa dzelzceļu | 7 716 551 | 2 545 573 | 1 921,20 | 2 990 047 | 6 376 210 | **19 630 302,20** |
| Pilsētu nozīmes pārvadājumi republikas pilsētās | 2 409 509,36 | 8 172 143 | 36 524,64 |  |  | **10 618 177,00** |
| Pavisam kopā | 43 318 249,84 | 17 571 003,80 | 714 264,36 | 6 325 393 | 18 174 612 | 86 103 523,00 |

Kopā 2020.gadā pārskaitītas dotācijas par sabiedriskā transporta pakalpojumu nodrošināšanu 86 103 523 *euro* apmērā, tajā skaitā norēķinos par iepriekšējo pārskata (2019.gada) periodu 714 264,36 *euro*.

Neskatoties uz papildu finansējuma apjomu, 2020.gada nogalē pasliktinoties epidemioloģiskai situācijai, kuras rezultātā pasažieru skaits atkārtoti būtiski samazinājās, 2020.gadā nesegto zaudējumu apmērs (pēc datiem uz 2021.gada 1.martu) ir 2 348 784,73 *euro* (skat. Tabulu Nr.2)

Tabula Nr.2

**Reģionālās nozīmes pārvadājumos 2020.gada faktiskā**

**sabiedriskā transporta pakalpojumu līguma izpilde**

|  |  |  |  |
| --- | --- | --- | --- |
| Nr.p.k. | **Rādītāja nosaukums** | **Autobusu pārvadājumi** | **Vilcienu pārvadājumi** |
| 1 | Ieņēmumi, *euro* | 24 711 613,60 | 15 072 047,45 |
| 1.1. | t.sk. ieņēmumi no biļešu pārdošanas, *euro* | 24 470 242,10 | 14 667 823,02 |
| 2 | Izdevumi (izņemot dzelzceļa infrastruktūras maksa), *euro* | 77 965 404,23 | 34 805 079,66 |
| 3 | Nobraukums maršrutu tīklā, kilometri | 73 924 939,56 |  |
| 4 | Nobraukums maršrutu tīklā, vagonkilometri |  | 26 075 246,00 |
| 5 | Kompensējamais PVN par braukšanas maksas atvieglojumiem, *euro* | 833 057,51 | 258 860,09 |
| 6 | Aprēķinātā peļņa atbilstoši Ministru kabineta noteikumos Nr.435 un sabiedriskā transporta pakalpojumu līgumos noteiktajai kārtībai, *euro* | 2 593 053,87 | 1 075 010,74 |
| 7 | Aprēķinātā zaudējumu kompensācija[[1]](#footnote-1) atbilstoši sabiedriskā transporta pakalpojumu līgumos noteiktajam, *euro* | 57 231 145,20 | 20 767 977,36 |
| 8 | Pārskaitītas dotācijas zaudējumu segšanai, *euro* | 33 192 189,48 | 7 716 551,00 |
| 9 | Pārskaitītas kompensācijas par braukšanas maksas atvieglojumiem, *euro* | 6 853 287,80 | 2 545 573,00 |
| 10 | Pārskaitītās dotācijas no Līdzekļiem neparedzētiem gadījumiem, *euro* | 15 133 748,00 | 9 366 257,00 |
| 11 | Atsevišķos līgumos dotāciju avansa maksājumos aprēķinātā pārmaksa par 2019.gadu, *euro* | 117 459,88 | 725 271,67 |
| 12 | **Iztrūkums (-) / pārmaksa (+) zaudējumu segšanai par 2020.gadu,** *euro* **(8.rinda+9.rinda+10.rinda) – (7.rinda-11.rinda)** | **-1 934 460,04** | **-414 324,69** |

Attiecībā uz republikas pilsētām situācija Covid-19 pandēmijas apkarošanas ietekmē veidojās sekojoši. 2020.gadā republikas pilsētu pašvaldībās izmaksātā dotācija par personu ar invaliditāti pārvadāšanu pārsniedza faktiski kompensējamo zaudējumu apmēru, jo, samazinoties pasažieru skaitam pilsētu pārvadājumos, samazinājās arī personu ar invaliditāti braucienu apjoms, tādējādi uz 2020.gada 31.decembri ir aprēķināta pārmaksa 772 028 *euro*. Savukārt pilsētas nozīmes maršrutos, kuriem vairāk nekā 30% no kopējā maršruta garuma ir ārpus pilsētas administratīvās teritorijas, ar dotācijas avansa maksājumu no apakšprogrammas 31.06.00 ir kompensēti 93%, veidojot iztrūkumu par 2020.gadu 95 tūkst. *euro* apmērā. Ievērojot 2021.gada finansējuma ietvaru apakšprogrammā 31.06.00 republikas pilsētām, plānojams, ka minētais nesegto zaudējumu apjoms tiks kompensēts no 2021.gada valsts budžetā paredzētā finansējuma.

Ievērojot minēto, tā kā republikas pilsētu pārvadājumos par personu ar invaliditāti 2020.gadā ir aprēķināts finansējuma pārpalikums, tad atbilstoši Ministru kabineta noteikumu Nr.435 21.punktā noteiktajam regulējumam, ja republikas pilsētas pašvaldība vai Autotransporta direkcija pēc kompensāciju izmaksas par pārskata periodu (ceturksni, kalendāra gadu) ir ietaupījusi no valsts budžeta piešķirto finansējumu, republikas pilsētas pašvaldība vai Autotransporta direkcija minētos līdzekļus novirza zaudējumu segšanai nākamajos pārskata periodos (ceturksnī, kalendāra gadā).

Līdz ar to saskaņā ar Likuma par budžetu un finanšu vadību 9.panta trīspadsmitās daļas 1.punktu un Ministru kabineta 2018.gada 17.jūlija noteikumiem Nr.421 “Kārtība, kādā veic gadskārtējā valsts budžeta likumā noteiktās apropriācijas izmaiņas” un Ministru kabineta noteikumu Nr.435 21.punktu tiks rosināta minētā 772 028 *euro* finansējuma apropriācijas pārdale starp ekonomiskās klasifikācijas kodiem, tādējādi daļēji sedzot 2020.gadā aprēķinātos nekompensētos zaudējumus. Līdz ar to kopējais papildu finansējums 2020.gada nesegto zaudējumu kompensēšanai reģionālās nozīmes pārvadājumos ir nepieciešams 1 576 756 *euro*.

1. **Par kompensējamiem zaudējumiem reģionālās nozīmes pārvadājumos 2021.gadā**

Ievērojot to, ka 2021.gadā vismaz līdz aprīlim ir spēkā ārkārtējās situācijas stāvoklis Covid-19 pandēmijas ierobežošanai, tad minētā situācija atstāj būtisku ietekmi uz kopējiem pasažieru pārvadājumiem.

Līdzīgi kā 2020.gadā, arī 2021.gadā atbilstoši likumam “Par valsts budžetu 2020.gadam” valsts budžeta programmā 31.00.00 “Sabiedriskais transports” apakšprogrammā 31.06.00 ir paredzēts kopējais finansējums sabiedriskā transporta pakalpojumu nodrošināšanai reģionālās nozīmes pārvadājumos un republikas pilsētām pārvadājumos maršrutu daļā, kas ir ārpus pilsētas administratīvās teritorijas, ja šī maršruta daļa ir vairāk kā 30% no kopējā maršruta garuma, un personu ar invaliditāti pārvadāšanu, 61 603 518 *euro*.

Pamatojoties uz 2020.gada datiem, kā arī sekojot kopējām tendencēm pilsētas pārvadājumos, Autotransporta direkcija prognozē, ka attiecībā uz šo no valsts budžeta kompensējamo zaudējumu daļu finansējums būs pietiekams, pat izskatot iespēju pie faktisko rezultātu saņemšanas apropriācijas pārdali reģionālās nozīmes pārvadājumu finansēšanu.

Tomēr attiecībā uz reģionālās nozīmes pārvadājumiem situācija, salīdzinājumā ar 2020.gadu, kad tika piešķirts papildu finansējums reģionālās nozīmes pārvadājumos vismaz 24,5 milj. *euro*, ir pasliktinājusies.

Modelējot 2021.gada attīstības scenārijus, jo faktiskā situācija 2021.gadā ir ļoti mainīga, Autotransporta direkcija ir aprēķinājusi, ka kopējais nepieciešamais papildu finansējums reģionālās nozīmes pārvadājumos varētu sasniegt 31 765 481 *euro*.

Minētā papildu nepieciešamā finansējums summa veidojas sekojoši:

* 17 069 496 *euro* – biļešu ieņēmumu samazinājums saistībā ar pasažieru skaita kritumu 2021.gadā, ievērojot pandēmijas noteiktos ierobežojumus. Biļešu ieņēmumu samazinājums noteikts pret 2019.gadu, kad sabiedriskā transporta pakalpojumi tika sniegti pilnā apjomā. Minētā tendence ir saglabāta līdzīga kā 2020.gadā, kad biļešu ieņēmumu samazinājums reģionālajos pārvadājumos ar autobusiem 2020.gada 12 mēnešos salīdzinājumā ar 2019.gada 12 mēnešiem mazinājies par 32,6%, bet vilcienu satiksmē par 26,5%;
* 10 913 230 *euro* – zaudējumu apjoms, kas sedzams sabiedriskā transporta pakalpojumu sniedzējiem, bet valsts budžeta dotācijas, kas piešķirtas valsts budžeta bāzē 2021.gadam, nav pietiekamas, lai kompensētu visus ar sabiedriskā transporta pakalpojumu sniegšanu saistītos zaudējumus. Proti, kopējais finansējums 2021.gadam reģionālās nozīmes pārvadātājiem ir paredzēts 49,11 milj. *euro*, bet prognozētie zaudējumi pie apstākļiem, kad tos neietekmē biļešu ieņēmumu samazinājums, pārsniedz valsts budžetā piešķirto finansējumu, sedzot reģionālās nozīmes pārvadātājiem tikai 82% no kopējiem kompensējamajiem zaudējumiem bez valsts garantētās peļņas daļas;
* 3 782 755 *euro* – aprēķinātā peļņas daļa, kas nosakāma atbilstoši normatīvo aktu un sabiedriskā transporta pakalpojumu līgumu prasībām un izmaksājama pēc faktiskās sabiedriskā transporta pakalpojumu sniegšanas. Provizoriskā peļņas daļa ir noteikta, pamatojoties uz Ministru kabineta noteikumu Nr.435 54.punktā noteikto aprēķināšanas kārtību, un attiecīgi 2021.gadā tā mainīsies atbilstoši izpildāmajiem apjomiem un sabiedriskā transporta pakalpojumu līgumos noteiktai norēķinu kārtībai. Salīdzinājumā ar faktisko 2020.gadu prognozētais 2021.gada peļņas apjoms ir par 3% lielāks, jo 2020.gadā atsevišķiem sabiedriskā transporta pakalpojumu līgumiem peļņas noteikšana bija atšķirīga no Ministru kabineta noteikumos Nr.435 noteiktās peļņas aprēķināšanas kārtības.

Tabula Nr.3

**Prognozētie no valsts budžeta papildus**

**kompensējamie zaudējumi 2021.gadā**

|  |  |  |  |
| --- | --- | --- | --- |
| Nr.p.k. | **Rādītāja nosaukums** | **Autobusu pārvadājumi** | **Vilcienu pārvadājumi** |
|  | Ieņēmumi 2019.gadā, *euro* | 36 327 772 | 19 945 212 |
| 1 | Prognozētie ieņēmumi, *euro* | 24 619 120 | 14 584 368 |
| 2 | Izdevumi (izņemot dzelzceļa infrastruktūras maksa), *euro* | 81 627 945 | 34 672 556 |
| 3 | Nobraukums maršrutu tīklā, kilometri | 73 794 999 |  |
| 4 | Nobraukums maršrutu tīklā, vagonkilometri |  | 26 162 208 |
| 5 | Aprēķinātā peļņa, *euro* | 2 706 202 | 1 076 553 |
| 6 | Aprēķinātā zaudējumu kompensācija atbilstoši sabiedriskā transporta pakalpojumu līgumos noteiktajam, *euro* | 59 715 026 | 21 164 742 |
| 7 | Valsts budžetā paredzētās dotācijas zaudējumu segšanai, *euro* | 38 846 590 | 10 267 697 |
| 8 | **Iztrūkums (-) / pārmaksa (+) zaudējumu segšanai par 2021.gadu, *euro* (7.rinda -6.rinda)** | **-20 868 436** | **-10 897 045** |

Pie šāda aprēķina Autotransporta direkcija ir veikusi sekojošus pieņēmumus:

1. Nobraukumam – ievērojot to, ka no 2021.gada 22.februāra daļā reģionālā maršrutu tīklā ir atjaunojami atsevišķi autobusu reisi, kas paredzēti skolēnu pārvadāšanai, sakarā ar mācību atsākšanos klātienē 1.-4.klasei atsevišķos Latvijas novados, līdz ar to nobraukumam iespējamas svārstīgas izmaiņas, kas atkarīgas no pasažieru pieprasījuma un saistītas ar dažādu nozaru darbības atsākšanu. Turklāt pieņēmumos ir saglabāts nobraukuma samazinājums vismaz līdz 2021.gada septembrim, kad potenciāli varētu atsākties mācības klātienē;
2. Biļešu ieņēmumiem – pamatojoties uz 2020.gada tendencēm, kur gada griezumā ieņēmumu samazinājums salīdzinājumā ar 2019.gadu izveidojās aptuveni 30% apmērā. 2021.gadam ir saglabāts tāds pats ieņēmumu samazinājuma pieņēmums pret 2019.gada faktiskajiem ieņēmumiem, prognozējot, ka pasažieru aktivitāte varētu atjaunoties gada otrajā pusē, ja tiks atjaunotas klātienes mācības skolās, kā arī netiks ierobežota citu nozaru (piemēram, tūrisms, ēdināšanas u.c. izklaide pasākumi) darbība, kuru preces vai pakalpojumu sniedzami iedzīvotājiem;
3. Izmaksas – attiecībā uz 2021.gada izmaksām, jāatzīmē, ka lielākajā daļā reģionālās nozīmes pārvadājumos ar autobusiem ir noslēgti līgumi, kur maksa par veikto nobraukumu ir līgumcenas apmērā, līdz ar to tā ir prognozējama un to neietekmē ekonomiskās svārstības vai izmaiņas. Tomēr vidējās izmaksas, kas veidojas no atklāta konkursa ietvarā iegūtās cenas par kilometru, ir augstākas nekā 2020.gadā aprēķinās vidējās izmaksas uz 1 km. Līdz ar to izmaksās tiek ievērtēts to palielinājums – aptuveni 4,7%.

Vienlaikus minētajās 2021.gada prognozēs pašlaik nav ievērtēti sekojoši zaudējumus palielinoši riski:

* Pārvadātāju prasījumi par darba tiesisko attiecību izbeigšanu līgumos, kuru termiņš ir beidzies 2021.gadā. Pašlaik noris šo prasījumu detalizēts izvērtējums. Pēc sākotnējām aplēsēm – zaudējumi varētu sasniegt 0,5 milj. *euro*;
* Turpmākie valdības lēmumi attiecībā uz Covid-19 pandēmijas ierobežošanas pasākumiem, kuru ietekmi pašlaik nevar novērtēt.

**Covid-19 pandēmijas ierobežošanai noteikto pasākumu ietekme 2021.gada janvārī un februārī**

Jau no 2021.gada sākuma, ievērojot ārkārtējo situāciju un visus noteiktos ar Covid-19 infekcijas ierobežošanu saistītos pasākumus, ir konstatējams, ka

1. pasažieru skaits 2021.gada janvārī, salīdzinot ar 2019.gada un 2020.gada to pašu periodu, reģionālās nozīmes pārvadājumos ar autobusiem samazinājums bija attiecīgi 59% un 61%, savukārt reģionālās nozīmes pārvadājumos ar vilcieniem samazinājums bija 54% un 56%. Atbilstoši februāra datiem pasažieru skaita pieaugums nav veidojies, ievērojot Covid-19 pandēmijas ierobežošanai noteiktos pasākumus. Proti, 2021.gada februārī pasažieru skaits salīdzinājumā ar 2019. un 2020.gada to pašu mēnesi reģionālās nozīmes pārvadājumos ar autobusiem bija par 57% mazāks, savukārt reģionālās nozīmes pārvadājumos ar vilcieniem – attiecīgs 53% un 56% samazinājums.
2. Neskatoties uz to, ka janvārī un februārī reģionālās nozīmes maršrutu tīklā saglabāts reisu un maršrutu izpildes samazinājums, t.i., īslaicīgi atcelti aptuveni 800 autobusu reisu (aptuveni 500 tūkst. kilometru mēnesī), kas saistīti skolēnu pārvadājumiem un kuri nav saistīti ar iedzīvotāju nepieciešamību nokļūt darba vietās. Atkarībā no pieņemtajiem lēmumiem par ierobežojumu atcelšanu, piemēram – atsākot mācības klātienē atsevišķos novados, atsevišķu reisu skaits tikai atjaunots atkarībā no pieprasījuma. Savukārt vilcienu izpildes samazinājums ne janvārī, ne februārī nav veikts, lai nodrošinātu epidemioloģiskās prasības sabiedriskā transportā, novēršot pasažieru drūzmēšanos.
3. Turklāt 2021.gadā reģionālās nozīmes pārvadājumos ar autobusiem ir notikušas būtiskas izmaiņas, jo no 2021.gada sabiedriskā transporta pakalpojumu sniegšanā, pamatojoties uz izsludināto atklātu konkursu, sabiedriskā transporta pakalpojumu pasūtījuma līgumi ir noslēgti uz līgumcenas nosacījumiem – paredzot kompensēt starpību starp biļešu ieņēmumiem un pārvadātāja piedāvāto pakalpojumu cenu par vienu kilometru. Tādējādi ar 2021.gadu plānotie zaudējumi par sabiedriskā transporta pakalpojumu sniegšanu ir paredzamāki, samazinot neplānotu izmaksu palielinājumu, un atkarīgi no faktiskā pasažieru pieprasījuma pēc sabiedriskā transporta pakalpojumiem. Tomēr tajos līgumos, kuri tiek izbeigti 2021.gadā, rodas papildu saistības, jo uzņēmumiem, kas pārtraukuši saimniecisko darbību sabiedriskā transporta pakalpojumu sniegšanā pārtrauc arī darba tiesiskās attiecības ar saviem darbiniekiem, kas palielina kopējos izdevumus un kompensējamos zaudējumus. Vienlaikus izdevumu apjoms nesamazinās tik ievērojami kā ieņēmumi. Turklāt dotajā brīdī salīdzinājumā ar 2020.gadu pieaug arī degvielas cenas, kas atstāj ietekmi uz Koncesijas līgumu izpildi, tādējādi kompensējamo zaudējumu apjoms pieaug.
4. Biļešu ieņēmumu samazinājums, kas ir tieši atkarīgs no pārvadāto pasažieru skaita, 2021.gada janvārī un februārī rada papildu slogu un neprognozējamību sabiedriskā transporta pakalpojumu sniedzējiem, jo, samazinoties apgrozāmo līdzekļu apmēram, sabiedriskā transporta pakalpojumu sniedzējiem rodas problēmas norēķinos ar darba ņēmējiem un piegādātājiem.

Attēls Nr.2

Maksas pasažieru un biļešu ieņēmumu korelācija un izmaiņas pret iepriekšējiem periodiem

Ja vēl 2019.gadā biļešu ieņēmumi vidēji sedza faktiskos izdevumus reģionālās nozīmes pārvadājumos ar autobusiem 44% un reģionālās nozīmes pārvadājumos ar vilcieniem 58%, tad 2020.gadā segums attiecīgi samazinājās līdz 31% un 43%. Pamatojoties uz noteiktiem ierobežojumiem saistībā ar Covid-19 infekcijas pandēmijas apkarošanu, kad attiecīgi mācību process tiek organizēts attālināti, ir ierobežota atsevišķu nozaru darbība, tad 2021.gada janvārī biļešu ieņēmumi sedza tikai 19% no faktiskajām izmaksām reģionālās nozīmes pārvadājumos ar autobusiem un 25% - reģionālās nozīmes pārvadājumos ar vilcieniem.

Pamatojoties uz minēto, biļešu ieņēmumu samazinājums, ja salīdzina 2021.gada datus ar 2019.gada to pašu periodu, tad janvārī kopējā summa reģionālās nozīmes pārvadājumos ir 2 407 982 *euro* un februārī 2 154 242 *euro*.

Tabula Nr.4

**Faktisko biļešu ieņēmumu**

**salīdzinājums pa mēnešiem**

|  |  |  |  |
| --- | --- | --- | --- |
|  |  | Janvāris | Februāris |
| AUTOBUSI | 2019 | 2 856 668 | 2 653 873 |
| 2020 | 2 927 982 | 2 826 046 |
| 2021 | 1 145 302 | 1 158 159 |
| VILCIENI | 2019 | 1 402 052 | 1 331 012 |
| 2020 | 1 496 091 | 1 490 468 |
| 2021 | 705 436 | 672 484 |
| **kopā starpība starp 2021/2019[[2]](#footnote-2)** | | **-2 407 982** | **-2 154 242** |

Vienlaikus, pamatojoties uz minēto situāciju[[3]](#footnote-3) un prognozējot pasažieru skaita izmaiņas reģionālās nozīmes pārvadājumos vismaz 2021.gada 1.pusgadā, tiek prognozētas šādas biļešu ieņēmumu izmaiņas.

Tabula Nr.5

**Prognozēto biļešu ieņēmumu**

**salīdzinājums pa mēnešiem**

|  |  |  |  |  |  |
| --- | --- | --- | --- | --- | --- |
|  |  | Marts | Aprīlis | Maijs | Jūnijs |
| AUTOBUSI | 2019 | 2 996 912 | 3 041 657 | 3 150 956 | 3 070 667 |
| 2020 | 1 923 459 | 903 937 | 1 330 506 | 1 886 037 |
| 2021 | 1 819 358 | 1 714 587 | 1 993 398 | 2 232 078 |
| VILCIENI | 2019 | 1 501 166 | 1 610 111 | 1 736 676 | 1 919 515 |
| 2020 | 1 079 725 | 560 851 | 833 066 | 1 306 266 |
| 2021 | 735 941 | 941 507 | 1 157 103 | 1 545 217 |
| **kopā starpība starp 2021/2019** | | **-1 942 779** | **-1 995 674** | **-1 737 131** | **-1 212 887** |

Līdz ar to saistībā ar Covid-19 pandēmijas apkarošanu radītajām sekām 2021.gada janvārī un februārī un, prognozējot turpmākās tendences pirmajam 2021.gada pusgadam, sakarā ar pasažieru skaita samazinājumu biļešu ieņēmumu kritums aprēķināts 11 450 695 *euro* apmērā (tabulas Nr.4 un Nr.5 starpību kopsumma).

Ņemot vērā minēto, kopējais papildu finansējums 2021.gadā reģionālās nozīmes pārvadājumos ir nepieciešams **33 342 237 *euro*** apmērā:

* reģionālās nozīmes pārvadājumos sabiedriskā transporta pakalpojumu sniedzējiem nesegto zaudējumu par 2020.gadu kompensēšanai **1 576 756 *euro*** apmērā;
* papildu finansējums reģionālās nozīmes pārvadājumos 2021.gadā sabiedriskā transporta pakalpojumu nodrošināšanai **31 765 481 *euro*** apmērātostarp:
* Reģionālās nozīmes pārvadājumos ar autobusiem 20 868 436 *euro*, to starpā 11 708 652 *euro* par Covid-19 infekcijas izplatības mazināšanu un ierobežojošo pasākumu seku rezultātā pasažieru skaita mazināšanos;
* Reģionālās nozīmes pārvadājumos ar vilcieniem 10 897 045 *euro*, to starpā 5 360 844 *euro* par Covid-19 infekcijas izplatības mazināšanu un ierobežojošo pasākumu seku rezultātā pasažieru skaita mazināšanos.

Ievērojot šo nesegto zaudējumu atlikumu, nepiešķirot papildus finansējumu 2020.gada izmaksu segšanai **1 576 756 *euro***  apmērā, minētais nesegto zaudējumu apmērs par 2020.gadu pārvadātājiem tiks izmaksāts no 2021.gadam piešķirtā valsts budžeta bāzes finansējuma, kas samazina 2021.gada avansā izmaksājamo dotācijas daļu. Savukārt piešķirot finansējumu **11 450 695 *euro*** apmērā, tiktu segti zaudējumi, kas radušies pārvadātājiem Covid-19 ietekmē 1.pusgadā.

Satiksmes ministrs T.Linkaits

Vīza:

valsts sekretāre I.Stepanova

1. Zaudējumu kompensācija ir noteikta atbilstoši katram sabiedriskā transporta pakalpojumu līgumā noteiktajam kompensācijas veidam – proti, koncesijas līgumos atbilstoši Ministru kabineta noteikumu Nr.435 46., 47., 48., 49., 51 un 53.punktā noteiktajā kārtībā un līgumcenu līgumos atbilstoši Ministru kabineta noteikumu Nr.435 56.punktam un sabiedriskā transporta pakalpojumu līgumos noteiktajai līgumcenai par veikto kilometru. [↑](#footnote-ref-1)
2. 2021.gada ieņēmumu starpība aprēķināta pret 2019.gadu, kad pasažieru pārvadājumu segmenta darbībā bija stabils pasažieru pieprasījums. [↑](#footnote-ref-2)
3. Aprēķins veikts uz 2021.gada 1,martu un nav ievērtēti turpmākie valdībā pieņemtie lēmumi. [↑](#footnote-ref-3)